Captain America 2: Ο Στρατιώτης του Χειμώνα

Πλοκή

Δύο χρόνια μετά τη Μάχη στη Νέα Υόρκη, ο Στιβ Ρότζερς δουλεύει στην Ουάσινγκτον Ντι Σι για το πρακτορείο κατασκοπίας Α.Σ.Π.Ι.Δ.Α. υπό τον Διευθυντή Νικ Φιούρι, ενώ προσπαθεί να προσαρμοστεί στην σύγχρονη κοινωνία. Ο Ρότζερς και η Πράκτορας Νατάσα Ρόμανοφ στέλνονται μαζί με την αντιτρομοκρατική ομάδα S.T.R.I.K.E., της οποίας ηγείται ο Ρόμλοου, να απελευθερώσουν κάποιους ομήρους στο εξωτερικό από τον Ζορζ Μπατρόκ και τους μισθοφόρους του. Στο μέσο της αποστολής, ο Ρότζερς καταλαβαίνει πως η Ρόμανοφ έχει άλλες διαταγές· να πάρει τα δεδομένα των υπολογιστών του πλοίου για τον Φιούρι. Ο Ρότζερς επιστρέφει στο αρχηγείο της Α.Σ.Π.Ι.Δ.Α., Triskelion, για να αντιμετωπίσει τον Φιούρι και ενημερώνεται για το πρότζεκτ Insight. Τρία Helicarrier είναι συνδεδεμένα για να κατασκοπεύουν δορυφόρους, σχεδιασμένα προληπτικά για να εξουδετερώνουν απειλές. Μη μπορώντας να αποκρυπτογραφήσει τα δεδομένα που πήρε η Ρόμανοφ, ο Φιούρι αρχίζει να υποψιάζεται πως κάτι τρέχει με το Insight και ζητάει από τον ανώτερό του στην Α.Σ.Π.Ι.Δ.Α. και Γραμματέα Εσωτερικής Ασφάλειας, Αλεξάντερ Πιρς, να καθυστερήσει το πρότζεκτ.
Στον δρόμο για τη συνάντησή του με την πράκτορα Μαρία Χιλ, ο Φιούρι δέχεται επίθεση από μια ομάδα δραστών, τους οποίους οδηγεί ένας μυστηριώδης δολοφόνος με το όνομα Στρατιώτης του Χειμώνα. Ο Φιούρι καταφέρνει να το σκάσει και πηγαίνει στο διαμέρισμα του Ρότζερς, προειδοποιώντας τον πως η Α.Σ.Π.Ι.Δ.Α. έχει συμβιβαστεί. Ο Στρατιώτης του Χειμώνα πυροβολεί τον Φιούρι, ενώ παραδίδει στον Ρότζερς ένα USB το οποίο περιέχει τα δεδομένα από το πλοίο. Κατά τη διάρκεια της εγχείρησης, ο Φιούρι πεθαίνει και η Χιλ παίρνει το σώμα του. Την επόμενη μέρα, ο Πιρς καλεί τον Ρότζερς στο Triskelion. Όταν ο Ρότζερς αρνείται πως έχει τις πληροφορίες που κατείχε ο Φιούρι, ο Πιρς τον ανακηρύσσει ως φυγά, με αποτέλεσμα η ομάδα S.T.R.I.K.E. να τον κυνηγά. Αργότερα, ο Ρότζερς συναντά τη Ρόμανοφ και οι δυο τους, χρησιμοποιώντας τα δεδομένα από το USB, ανακαλύπτουν μια μυστική αποθήκη της Α.Σ.Π.Ι.Δ.Α. στο Νιου Τζέρσεϊ. Εκεί, ενεργοποιούν έναν υπερυπολογιστή ο οποίος περιέχει συντηρημένο το μυαλό του Άρνιμ Ζόλα. Ο Ζόλα αποκαλύπτει πως από τη στιγμή που ιδρύθηκε η Α.Σ.Π.Ι.Δ.Α. μετά τον Β΄ Παγκόσμιο Πόλεμο, η Hydra ενεργούσε κρυφά μέσα σε αυτήν διασπείροντας παγκόσμιο χάος έτσι ώστε να κάνει την ανθρωπότητα να παραδώσει την ελευθερία της με αντάλλαγμα την ασφάλειά της. Το ζευγάρι καταφέρνει μετά βίας να γλιτώσει τον θάνατο όταν ένας πύραυλος της Α.Σ.Π.Ι.Δ.Α. καταστρέφει την αποθήκη και συνειδητοποιούν πως ο Πιρς είναι ο αρχηγός της Hydra μέσα στην Α.Σ.Π.Ι.Δ.Α..
Ο Ρότζερς και η Ρόμανοφ αποζητούν τη βοήθεια του πρώην αλεξιπτωτιστή της αεροπορίας των ΗΠΑ, Σαμ Γουίλσον, με τον οποίο έγινε φίλος ο Ρότζερς. Ο Γουίλσον επαναφέρει το ενισχυμένο πακέτο με φτερά που διαθέτει, το «Falcon», για να τους βοηθήσει. Εξάγοντας το συμπέρασμα πως ο Πράκτορας της Α.Σ.Π.Ι.Δ.Α., Τζάσπερ Σίτγουελ, δουλεύει με την Hydra, τον αναγκάζουν να αποκαλύψει πως ο Ζόλα ανέπτυξε έναν αλγόριθμο με τον οποίο μπόρεσαν να εντοπίσουν άτομα τα οποία αποτελούν απειλή για την Hydra. Τα Helicarriers του Insight έχουν σκοπό να σαρώσουν τον πλανήτη μέσω των δορυφόρων και αφού εντοπίσουν αυτά τα άτομα, θα τα εξολοθρεύσουν. Οι Ρότζερς, Ρόμανοφ και Γουίλσον δέχονται επίθεση από τον Στρατιώτη του Χειμώνα, ο οποίος σκοτώνει τον Σίτγουελ. Κατά τη διάρκεια της μάχης, ο Ρότζερς αναγνωρίζει τον Στρατιώτη του Χειμώνα ως τον παιδικό του φίλο και κολλητό του, Μπάκι Μπαρνς, ο οποίος υποτίθεται πως είχε σκοτωθεί κατά τη διάρκεια μιας αποστολής στον πόλεμο. Στην πραγματικότητα όμως, η Hydra πήρε το σώμα του, τον αιχμαλώτισε, έκανε πάνω του πειράματα και τον χρησιμοποιούσε όλα αυτά τα χρόνια για τις δουλειές τους. Η Χιλ καταφέρνει να σώσει τους τρεις τους και τους πάει σε ένα ασφαλές καταφύγιο όπου ο Φιούρι, ο οποίος σκηνοθέτησε τον θάνατό του, περιμένει με σκοπό να σαμποτάρει τα Helicarriers αντικαθιστώντας τα τσιπ ελέγχου τους.
Όταν τα μέλη του Παγκόσμιου Συμβουλίου Ασφαλείας καταφτάνουν για την απογείωση των Helicarriers, ο Ρότζερς μεταδίδει μέσω των μεγαφώνων τα σχέδια της Hydra σε όλους όσους βρίσκονται μέσα στο Triskelion. Η Ρόμανοφ, μεταμφιεσμένη ως μία από τα μέλη του Συμβουλίου, αφοπλίζει τον Πιρς. Ο Φιούρι καταφτάνει και αναγκάζει τον Πιρς να ξεκλειδώσει τη βάση δεδομένων της Α.Σ.Π.Ι.Δ.Α., έτσι ώστε η Ρόμανοφ να μπορέσει να διαρρεύσει απόρρητες πληροφορίες οι οποίες θα εκθέσουν την Hydra στο κοινό. Έπειτα από μια διαμάχη, ο Φιούρι σκοτώνει τον Πιρς. Στο μεταξύ, ο Ρότζερς και ο Γουίλσον καταφέρνουν να αντικαταστήσουν τα δύο τσιπ στα Helicarriers, αλλά ο Στρατιώτης του Χειμώνα καταστρέφει τη στολή του Γουίλσον και παλεύει με τον Ρότζερς, μη επιτρέποντάς του να αντικαταστήσει και το τρίτο. Τελικά, ο Ρότζερς καταφέρνει να το αντικαταστήσει, επιτρέποντας στη Χιλ να πάρει τον έλεγχο και να οδηγήσει τα Helicarriers να καταστρέψουν το ένα το άλλο. Ο Ρότζερς αρνείται να πολεμήσει τον Στρατιώτη του Χειμώνα σε μια προσπάθεια να φέρει στην επιφάνεια τον φίλο του, αλλά καθώς το Helicarrier καταρρέει, ο Ρότζερς πέφτει στον ποταμό Ποτόμακ από κάτω. Ο Στρατιώτης του Χειμώνα τον σώζει και τον βγάζει αναίσθητο στη στεριά, ενώ εκείνος εξαφανίζεται στο δάσος. Με την Α.Σ.Π.Ι.Δ.Α. να βρίσκεται σε σύγχυση, η Ρόμανοφ εμφανίζεται μπροστά στην επιτροπή της Γερουσίας, ενώ ο Φιούρι, υπό την κάλυψη του θανάτου του, πηγαίνει στην Ανατολική Ευρώπη για να καταδιώξει ό,τι απέμεινε από την Hydra. Οι Ρότζερς και Γουίλσον αποφασίζουν να βρουν τον Στρατιώτη του Χειμώνα, ενώ ο Ρόμλοου, ο οποίος ήταν διπλός πράκτορας για την Hydra, μεταφέρεται στο νοσοκομείο μετά την καταστροφή του Triskelion.
Στην πρώτη σκηνή μετά τους τίτλους τέλους, ο Μπάρον Βόλφγκανγκ βον Στράκερ, στο εργαστήριο της Hydra, ισχυρίζεται πως η «εποχή των θαυμάτων» έχει ξεκινήσει καθώς επιστήμονες εξετάζουν ένα γεμάτο ενέργεια σκήπτρο και δύο αδέλφια που έκαναν πάνω τους πειράματα· το αγόρι έχει υπεράνθρωπη ταχύτητα ενώ η κοπέλα τηλεκινητικές δυνάμεις. Στη δεύτερη σκηνή μετά τους τίτλους τέλους, ο Μπάρνς επισκέπτεται το Ινστιτούτο Σμιθσόνιαν, βλέποντας όσα αφορούν εκείνον και τον Captain America από την εποχή του πολέμου.

Ανάπτυξη

Τον Απρίλιο του 2011, πριν την κυκλοφορία της ταινίας Ο Πρώτος Εκδικητής: Captain America στις κινηματογραφικές αίθουσες, οι σεναριογράφοι Κρίστοφερ Μάρκους και Στίβεν ΜακΦίλι ανακοίνωσαν πως η Marvel τους είχε ήδη προσλάβει για να δουλέψουν πάνω στο σενάριο της συνέχειας. Τον Σεπτέμβριο, ο Κρις Έβανς είπε πως η συνέχεια μπορεί και να μην κυκλοφορούσε μέχρι το 2014. Τον Ιανουάριο του 2012, ο Νιλ ΜακΝτόνα ο οποίος είχε υποδυθεί τον Νταμ Νταμ Ντούγκαν στον Πρώτο Εκδικητή, ανέφερε πως η συνέχεια πιθανόν να μην ξεκινούσε γυρίσματα πριν την ολοκλήρωση της ταινίας Thor 2: Σκοτεινός Κόσμος, κάτι που μάλλον θα συνέβαινε νωρίτερα από το τέλος του 2012. Μέχρι τον Μάρτιο του 2012, η Marvel μείωσε τους πιθανούς σκηνοθέτες της ταινίας σε τρεις υποψηφίους: Τζορτζ Νόλφι, Φ. Γκάρι Γκρέι και Άντονι και Τζο Ρούσο. Τα Walt Disney Studios ανακοίνωσαν ως ημερομηνία κυκλοφορίας την 4η Απριλίου 2014. Η Disney δήλωσε: «Το δεύτερο μέρος θα ξεκινήσει από το σημείο όπου τελειώνει η ταινία Οι Εκδικητές, καθώς ο Στιβ Ρότζερς συνεχίζει τη συνεργασία του με τον Νικ Φιούρι και την Α.Σ.Π.Ι.Δ.Α., ενώ ταυτόχρονα προσπαθεί να προσαρμοστεί στον σύγχρονο κόσμο». Αργότερα, ο Μάρκους παρουσίασε περισσότερες λεπτομέρειες για την ταινία λέγοντας: «Πιστεύω πως τα νερά στα οποία κολυμπά ο Ρόζερς είναι η Α.Σ.Π.Ι.Δ.Α.. Είναι σίγουρα μια ταινία Captain America. Ξέρεις, αν η πρώτη ταινία αφορούσε τον Αμερικανικό Στρατό, τότε αυτή η ταινία αφορά την Α.Σ.Π.Ι.Δ.Α... Θα μάθεις για την Α.Σ.Π.Ι.Δ.Α.. Θα μάθεις από πού προήλθε και πού πηγαίνει και κάποια από τα κουλ πράγματα που έχουν». Τον Απρίλιο, ο Φ. Γκάρι Γκρέι απέσυρε το όνομά του από τους υποψήφιους σκηνοθέτες, επιλέγοντας να σκηνοθετήσει την βιογραφική ταινία για το hip-hop συγκρότημα N.W.A, Straight Outta Compton.

Pre-production

Τον Ιούνιο του 2012, οι αδερφοί Ρούσο άρχισαν τις διαπραγματεύσεις για να σκηνοθετήσουν τη συνέχεια.
 Επίσης ανακοινώθηκε ότι ο Σάμιουελ Λ. Τζάκσον θα επαναλάβει το ρόλο του ως Νικ Φιούρι. Στο Διεθνές Φεστιβάλ Comic-Con του Σαν Ντιέγκο ανακοινώθηκε ο τίτλος της ταινίας Captain America: The Winter Soldier. Τον Ιούλιο του 2012, ο Άντονι Μακί ξεκίνησε τις διαπραγματεύσεις για να υποδυθεί τον Φάλκον. Ο Σεμπάστιαν Σταν φημολογήθηκε ότι θα επαναλάβει το ρόλο του ως Τζέιμς "Μπάκι" Μπαρνς  και τον Αύγουστο του 2012, ανακοινώθηκε ότι οι Άννα Κέντρικ, Φελίσιτι Τζόουνς και Ίμοτζεν Πουτς ήταν υποψήφιες για τον γυναικείο πρωταγωνιστικό ρόλο.
Το Σεπτέμβριο του 2012, ο Κρις Έβανς ανακοίνωσε ότι τα γυρίσματα θα ξεκινούσαν το Μάρτιο του 2013. Ο Έβανς επίσης δήλωσε ότι η προσαρμογή του Ρότζερς στον μοντέρνο κόσμο, η οποία αρχικά θα διαδραματιζόταν στην ταινία Οι Εκδικητές (The Avengers, 2012), θα ταίριαζε περισσότερο στο Captain America 2: Ο Στρατιώτης του Χειμώνα. Τον Οκτώβριο, ανακοινώθηκε ότι οι Εμίλια Κλαρκ, Τζέσικα Μπράουν Φίντλεϊ, Τερέζα Πάλμερ, Ίμοτζεν Πουτς και Άλισον Μπρι θεωρούνταν υποψήφιες για τον γυναικείο ρόλο και το ερωτικό ενδιαφέρον του Κάπτεν Αμέρικα στην ταινία. Επίσης ανακοινώθηκε ότι η Σκάρλετ Τζοχάνσον θα επιστρέψει ως Μαύρη Χήρα. Στα τέλη Οκτωβρίου ανακοινώθηκε ότι ο Φρανκ Γκρίλο έκανε δοκιμαστικό για το ρόλο του κακού Κρόσμποουνς. Μέχρι το τέλος του μήνα, ο Γκρίλο συμφώνησε να υποδυθεί τον Κρόσμποουνς και η Κόμπι Σμόλντερς υπέγραψε να επαναλάβει το ρόλο της ως Μαρία Χιλ από το Οι Εκδικητές. 
Τον Ιανουάριο του 2013, η Χέιλι Άτγουελ που υποδύθηκε την Πέγκι Κάρτερ στην ταινία Ο Πρώτος Εκδικητής: Captain America (Captain America: The First Avenger) είπε ότι δεν θα συμμετείχε στη συνέχεια. Ωστόσο, ο Στάνλεϊ Τούτσι, που έπαιξε τον Δόκτωρ Αβραάμ Έρσκαϊν στην πρώτη ταινία, αργότερα δήλωσε ότι η Άτγουελ θα εμφανιστεί σε μια σκηνή φλάσμπακ. Επίσης τον Ιανουάριο η Marvel Studios ανακοίνωσε ότι η ταινία θα κυκλοφορήσει σε 3D και ο Άντονι Μακί δήλωσε ότι τα γυρίσματα θα ξεκινήσουν την 1η Απριλίου 2013. Το Φεβρουάριο του 2013, η Έμιλι Βαν Καμπ άρχισε διαπραγματεύσεις για να υποδυθεί τον γυναικείο πρωταγωνιστικό ρόλο. Αργότερα τον ίδιο μήνα, ο παραγωγός Κέβιν Φέιγκ περιέγραψε την ταινία ως πολιτικό θρίλερ. Το Μάρτιο του 2013, έγινε λόγο για συμμετοχή του Ρόμπερτ Ρέντφορντ στην ταινία, στο ρόλο ενός υψηλόβαθμου μέλους της Α.Σ.Π.Ι.Δ.Α. Ο Ρέντφορντ επιβεβαίωσε τη συμμετοχή του στην ταινία, λέγοντας ότι τον ενδιέφερε να κάνει την ταινία επειδή ήταν διαφορετική από τις ταινίες που κάνει συνήθως.

Γυρίσματα

Τα γυρίσματα άρχισαν την 1η Απριλίου 2013, με τον ψευδοτίτλο Freezer Burn. Τα γυρίσματα πραγματοποιήθηκαν σε στούντιο του Λος Άντζελες. Επιπλέον γυρίσματα έγιναν στο Λονγκ Μπιτς της Καλιφόρνια. Στις 14 Μαΐου 2013 η παραγωγή της ταινίας μεταφέρθηκε από το Λος Άντζελες στην Ουάσιγκτον. Στην Ουάσιγκτον τα γυρίσματα έγιναν στο Εθνικό Πάρκο και στη Γέφυρα του Θεόδωρου Ρούσβελτ. Στο Κλίβελαντ τα γυρίσματα άρχισαν στις 17 Μαΐου και ήταν προγραμματισμένα να διαρκέσουν μέχρι τα μέσα Ιουνίου. Τα γυρίσματα πραγματοποιήθηκαν στον Δυτικό και στον Ανατολικό αυτοκινητόδρομο του Κλίβελαντ. Συγκεκριμένα, τα γυρίσματα εκεί ολοκληρώθηκαν στις 27 Ιουνίου 2013.

Box office

Με προϋπολογισμό 170.000.000 δολάρια, η ταινία Captain America 2: Ο Στρατιώτης του Χειμώνα έκανε άνοιγμα τριημέρου στην 1η θέση με 95 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 259,7 εκατομμύρια δολάρια και στον υπόλοιπο κόσμο συγκέντρωσε 455 εκατομμύρια δολάρια.  Παγκοσμίως απέφερε 714,7 εκατομμύρια δολάρια.